לאחר הפסקה עקב מלחמת העולם השנייה ובהמשך מלחמת העצמאות, חודשה הפעילות בכדוריד במתכונת מצומצמת במכביה השלישית, שהתקיימה בשנת 1950. "מכבי בצלאל רחובות" הייתה הרוח החיה של המשחק בארץ באותה תקופה ובראשם השחקן המצטיין, אורי כהן, שארגן בשנת 1951 את מפעל הכדוריד הראשון לזכרם של צבי גוטליב ואליהו אליאב, חברי "מכבי רחובות", שנספו במלחמת העולם השנייה. מרדכי מוקסיי, משחקני הקבוצה של התקופה, רכש עבור השחקנים תלבושת אדומה ומאז כונו שחקני מכבי רחובות בשם "השדים האדומים".